Leerling (18) by skool gesteek | Netwerk24
Leerling (18) by skool gesteek
Deur Jackie Kruger 12 Junie 2019 20:11
'n Gr. 9-leerling aan die Indwe Secondary School in Mosselbaai is Woensdag in hegtenis geneem nadat 'n gr. 11-leerling by die skool met 'n skerp voorwerp gesteek is.
Die 18-jarige leerling in gr. 11 is Woensdagoggend in sy laerug gesteek ná 'n bakleiery by die skool, sê Jessica Shelver, 'n woordvoerder van die Wes-Kaapse departement van onderwys (WKOD), by navraag in 'n e-pos.
Sy toestand is volgens haar stabiel. Die polisie het sy vermeende aanvaller, 'n gr. 9-leerling by die skool, in hegtenis geneem.
Volgens Shelver het amptenare van die WKOD se distrikskantoor die skool besoek. Aanduidings is dat die deurlopende gevegte by die skool die gevolg is van bende-faksies en kwessies wat hul oorsprong in die gemeenskap het.
'n Vergadering is vir Donderdagaand belê met ouers, die gemeenskapsorganisasie en die polisie. Die doelwit is om kragte saam te snoer en oplossings te vind vir die bendeverwante voorvalle by die skool en in die gemeenskap, volgens Shelver.